星玄|獅子女王菲激罕再展歌喉?網民激動瘋傳跪求天后再開個唱
2024年04月05日 00:00
東網電視
更多新聞短片
今日係4月5日農曆二月廿七,幸運星係獅子座,畀自己做啲感興趣嘅事,可以迎來充實嘅一日。天后王菲就係獅子座,佢近年長居北京,好少喺鏡頭前露面,不過一有佢嘅消息,好快就會喺網上瘋傳。好似上年底網上流出一段唱K影片,雖然只係影住屏幕,但就係王菲嘅歌聲,「王菲唱KTV」嘅關鍵字火速登上熱搜,唔少樂迷聽到之後瞬間暴動,至今仲有唔少樂迷將片段再度放上網瘋傳,一班網民留言話希望天后可以再開個唱,有部分就話王菲唔再上台唱歌,但求佢每日上傳一段唱歌片段,可見天后嘅人氣有幾勁。
喺今年2月底,有網友好好彩咁喺機場撞見,喺日本玩完返北京嘅謝霆鋒同王菲,佢哋抵達北京機場後,膊頭貼膊頭咁坐接駁車,王菲仲勁嗲咁拍打霆鋒隻手,隔住個Mon都Feel到甜到漏;日前又有網民喺北京機場捕獲王菲同李嫣,王菲展示自己真實一面之外,都要做啲自己感興趣嘅事呀。
至於肖牛嘅朋友今日財運旺,求財機遇多,謹記一分耕耘一分收穫。「牛仔」丁子朗入行後一直默默耕耘,因為參加亞洲超星團,同喺劇集《妳不是她》做男主角,令唔少觀眾眼前一亮,今年初佢喺無綫頒獎禮,仲擔大旗一個人做主持,明顯逐漸得到無綫力捧,工作機會更係接踵而來,丁子朗你要好好把握機會呀。